
    možda zbog hladnoće, ili uopće bez namjere, ili jer

odavde vidim,

sve pokrete nižem kao uopćene, nove i već

različite scene. ovdje se raskriljujem.

ovdje se pružam. opirem. budim. i možda, zato,

grčim ruke, stežem se čvršće

na zadnjim prepoznatljivim znamenitostima dana:

pružam se, uspravljam, istežem,

razodjeven — upletem ruke, preplićem prste dodirujući

neopozivom jednostavnošću dno leđa,

pa niže, pripremam se pribujavati:

zelenila još, zapravo, nema, no žilav sam,

bujat ću.

  
    postojano otporan, tvrdim:

moje tijelo čini mi se kao jedna dekorativna laž;

nimalo herojsko, pobjedničko ni revolucionarno,

ono je više estetska nego epistemološka kategorija,

narativna kategorija više nego koncept; dokaz da mogu

samog sebe klasificirati;

ono je prividno zapleteno rasulo, fokusirano

uznemirujuća površina mase riječi,

svedenih na shemu samog zadatka.

stoga u njemu ne tražim savršenstvo:

pretpostavljam ga na njegovoj vlastitoj propasti,

odlučan na parketu ustanoviti što moje tijelo čini.

uostalom, potpuno sam svjestan:

bolan, razminutih kostiju — trunem.

  
    zaista čeznem za tim: za određenom konačnošću,

za trenutkom u kojem sam bez nelagode

i brige, siguran i u to vrijeme i u to mjesto,

kada se umirim i utvrdim u topljivom danu. zato se

odvajam neprestance

od onih kojima pripadam, u postupnom činu. i to nakon

što sam dugo slagao tijelo, dugo tragao da nađem

odgovarajuće mjesto, tragao da uopće

pronađem odgovarajuće mjesto za dodir, ono koje

opetovano izmiče. ujutro se budim

pokriven čađom kao patinom,

kao podsjetnikom na vlastitu krhkost.

jedva pamtim detalje.

znam da već sada zaboravljam;

odvajam se prije svega zbog pretijesnog kreveta,

jer nisam otvorio prozore i propustio zrak i sada

se znojim. opet se

izmičem, odmičem, u strepnji.

ipak, zora

me čini snažnijim svime time. čini bliskim.

ovako sam se odrekao istančanosti.

  
    zora je još uvijek nenadana, još uvijek nagla.

stoga sam i ja nagao.

pred bjelinom sam távan od svega, od

ništavila, trom kao od dugog hodanja, duboko tvrd,

još neraspoznatljiv pred bijelim pravokutnicima zidova,

pred nečim velikim što bih trebao uraditi.

opuštam napeto tijelo, pa ponovno stežem mišiće:

ovdje su ruke, stisak prstiju, njima određeno središte dlana.

još uvijek posjedujem svaki njegov centimetar, prisvajam ga

nakratko, tečnim i kratkim pokretima.

ništa se nije promijenilo, a istovremeno, zrak je vavijeke nov.

stoga hvatam i suzdržavam dah, zaustiv stvarnost.

da budem potpuno iskren, još sumnjam u budnost. još

sumnjam u tijelo.

ali zrak se topi, izdišem još jednom toplinu s vrha nepca,

umjesto slogova.

dijelom kao stranac, iznova i prepoznajem tijelo,

iznova prepoznajem da u ovoj podjeli, kad se sve razminulo,

mogu i

imati jedino svoje tijelo: naglo, suzdržano, podložno

napadajima odvojenosti, meko, toplo, zvoneće,

dobro uobličeno unatoč svemu, svjetovno. i to baš zato

što nas svode na tijela, ali nesklon raditi od njega ideologiju,

sklon prepričati ono što jest i jest,

potvrditi ono poznato, nezamućeno i jasno, mada bez sjaja

u izricanju. štoviše, u sumanutom govoru.

  
    kad zazorim ustaju, kad zapadnem liježu.

smješten jug-sjever, recimo, na kuli od zraka, mogao bih

odraziti svaku

mnogostrukost dana, sve zemlje, neba, horizonte

i ono iza njih. zaodjenut u svakodnevicu,

posve bezbrižnu, pravokutno ću stoga prikazivati

kako svjetlo živi i umire, životni vijek žarulja:

zrenjem rasipanih naranča rano ujutro, taljenjem

usijane ploče u suton, pred nebom, već rumenim,

bivajući tvrd i tvrd kao bronca uoči noći.

što god je na zemlji i što god višestruko,

svejednako spremno pali žarulje — iz potrebe,

zbog rada, zbog žudnje — gasi žarulje

svejednako. samo ptice čeka duga nesanica,

te noćobdije dolijeću, klepeću,

osjećajući da ih vodi sopstveni bijes dok se klopka

zatvara kad ulete na poluotvoreni balkon,

dok istražuju prozor i riču.

one ponajviše žive sa mnom, upravo noću

prodornije pjevajući. ja prodornije zasljepljujem,

zaslijepljen

kad zazorim, kad zapadnem mrlju u vidu,

odrazim sve što mogu, uporno pateće tijelo pod suncem;

ako mi drugi stvore svijet prema svojoj želji, i jezike

razdvojene u govoru, osvetnički

moje je da žudim neumorno, neostvarivo,

ali ne bez jasne namjere, ne da bi moja žudnja bila samo

objekt.

tjeram žudnju kao mladice ritmom žarulja. moje je

da te volim. naime, ti me uputiš da imam pravo,

dok pjevam stvarima a ne o stvarima.

trebamo se sjetiti da Euripid čini prizor kada Heraklo

dovodi u veo zamotanu Alkestidu iz podzemlja

zapravo prizorom koji utjelovljuje

iskustvo tragičkog glumca za svakog gledatelja.

ako uporno žudim, to je zato

što nas čitanje toliko skraćuje, a čitatelj

ima isto iskustvo uporne žudnje.

  
    s pažnjom i nehajem podjednako, ovo

postaje mjesto susreta, mjesto za mogućnost provjere

gramatičkih odnosa: ja — vi — mi,

na trenutak svi prisutni u tom kratkotrajnom dodiru

tijela i zraka, u tom nalijevanju riječi u pjesmu dok

one ne propitaju koja je namjera toga, napokon uporne i

fokusirane, sklone zauzimanju oblika i odupirati se

tlačenju. s pažnjom i nehajem

podjednako, riječi nas čine vidljivima — kroz neimenovan,

neponovljiv, neotkupljiv rad dodira u neviđenim

tvornicama

objelodanjen kobaltnim solima. isto tako odstajale

masnice otkrivaju staro nasilje, zaprimljeno pod kožu,

taman prije nego što nestanu, izdaju

strogu zavjeru šutnje kojom pokušavam sačuvati

njih pokušavajući sačuvati sebe. svi ti gramatički odnosi

mogu se provjeriti tijelom: ja — vi — mi — oni,

ruke pretvorene u škrip oko vrata, vođene

mladenačkom misijom, koja s pažnjom i nehajem

podjednako razmjerava nježnost od okrutnosti.

dodiri se stoga talože: vaši, moji, otisci prstiju na otiscima

prstiju,

otisnuti ne nježno, s uvaženom pretpostavkom

jedinstvenosti

u neraspoznatljive pjege. praktično i usputno, nimalo

svečano,

dodiri kojima provjeravamo odnose posjeduju

nešto uzbudljivo i nelagodno, kao kad prsti posežu

u dubinu, u ovaj ili onaj otvor tijela, kao da posežu

u dubinu tanjurića, u tečnost koju ispijam.

  
    naime, dramatično predstavljanje bolnog tijela

samo po sebi nije dovoljno; čitav taj ukupni

slijed stanja i radnji mora biti zlostavljački i uvredljiv;

ja — vi — mi — oni, želimo s dobrim razlogom pozorno

promatrati drugo tijelo u agoniji,

s dobrim razlogom želimo biti pozorno mladenački

i onda iskazivati sažaljenje.

nije dovoljno da se izvodi nešto potrebno, da se

neutješno nariče, ili da je tijelo progonjeno utvarama,

da pati zbog tijela voljenog.

jedan i jedini cilj scene nije uzbuđivanje voljnosti ili

žudnje,

već etičko pitanje koje postavlja:

zašto smatrate da je primjereno patiti?

zašto cijelo vrijeme govorim nježnost?

  
    brdima nasuprot, produženim uoči grada,

odlučujem se za tijelo.

pred teretom dana,

poravnam im svoja ramena, u sasvim

primjerenom činu, meškoljeći se, premještajući težište,

u već neku jednakost, u ravnotežu koju, mada jedvice, tijelo

i može podnijeti.

    kralježnicu preobličim u tu istu daleku krivulju,

tečnim pritiskanjem točaka tijela,

podupirući se dlanovima, željno se izvijem, podvrgavajući

se tom

velikom narativu: odnosno izdržavanju i potvrđivanju

na pravom, na očekivanom mjestu.

postajem teži za svu kubičnu težinu gojenih parcela guste

šume i

još nestlačenog zraka među golim i tamnim listopadnim

granama.

moram uvesti srčiku u kralježnicu.

    ne očekujem ništa, ali potvrđujem sve,

nadimajući se.

  
    nježnost znači da sve preda mnom

miriše zeleno, miriše kao park,

izdužena prisutnost nečeg iz djetinjstva,

prisutnost voljenog tijela; istovremeno znači da je sve

još maglovito, nemjerljivo jednako

mliječno, još bez sjenčanja, nedefinirano.

izreći nježnost znači da bujam ili da osvrćući se

propuštam nedorečenost, poplavu

prepoznatljivosti, potvrđujem:

cenzura je kontrola korištenjem moći,

kazna koja lišava svojstava, kvaliteta, sklonosti i sklonosti

u odnosu na. ovdje neće biti čuda. samo

pozoran rad. potvrđujem: cenzura je nadglašavajuće

etičko pitanje. i kada izrečem nježnost,

da, to ja pjevam.

  
    nad svime, čini se, proljeće, pa i nad tijelom: povremeno

cvjetaju

preostale voćke, one zasađene u male geometrije nasada

podno dalekosežnih krošnji dana — a krošnje voćaka

neraspukle,

još nerazlistale, rasipaju se po pločniku.

zrak neraspuknut, nedodirnut,

obrće se mimo svih događaja, vođen svojim smislom,

istim smislom kojim su se razlistale magnolije,

sada već ocvale. zbog toga što jesmo, ocvali smo.

povratak nije bio moguć bez tih stradavanja,

brzopletih vidanja, brzopletog rušenja, brzopletog soljenja

zemlje. sve to naglašava trenutak,

samo što ga nitko ne pamti.

rastežući se na uobičajen način —

razvježbavamo tijelo od vrhova plećke do dna slabina,

nepokriveno, nezavijeno, vratovi dugi, istegnuti, ravni —

mada razminutih kostiju, trunemo.

  
    san nam mijenja obličja.

mogao sam biti neljudsko barokno

popravljene fizionomije. mogao sam biti

konstantno budan, strašno nasilan, biti

onaj koji gleda, ne biti podložan pogledima.

mogao sam stoga divljati, bludjeti.

a mogao sam biti samo nezgrapne

ali provokativne forme, lak i elegantan,

razigran kroz mirovanje,

ono za čime, promatrajući, žudiš.

  
    upirem stopala i noge o meko tlo, gazimo i

oblikujemo, naprežemo prsa, ukrućujemo

ramena dok povlačimo konopce podneva

kao kolotura. naizgled opušteni, zapravo

smo krepki i jedri — uskoro će nabreknuti i to

neumorno, tvrdo, navošteno platno. a mi neumorno

naprežemo tijela.

sve što sam izvukao naša je golotinja, a mladost —

ova neodrživa dijagonala u koju smo suspregnuti,

i to već bezvoljno, suzdržano održava tijelo

jedno tik do drugog, ali bez dodira.

izmoren sam i potrošen. kao nenavikli

ljubavnici odvraćamo pogled jedno od drugog,

svatko u svoju stranu. dlanovi su teški,

da se ne bismo dodirivali, dodir je nelagodan i

neudoban, stran. šake opuštam strpljivošću modela,

umjesto bronce izliven sam iz zdvojnosti

i nemoći. samodostatan sam. u naslućivanju

savjesti koja se smješta u tijelo,

svejedno je, govorim, i ne gledajući.

pogledom tražim nježnost.

  
    kosa je ili skorenom krvlju preoblikovana u grčevite

rožnate tvorevine iznad posljednjeg opsega povoja —

nalik zazlaćenoj dijademi — ili preoblikovana u žilav

miris, srčiku.

u posljednjoj strogosti dana, sjedim, ili barem

tako pretpostavljam; prva mi je pomisao na strogost

tvrd uglačan parket, neka svjetlost koja

se otapa na mom ukočenom vratu i prsnoj kosti,

čitavo ostalo tijelo ispod ključnih kosti svedeno na zrak.

dakle, svjetlost pada na mene rastrganog

po izlasku iz podruma, na mene oholog, sklonog

tom tvrdom parketu i sklonog, u odnosu na taj parket,

strogo šutjeti u onom smislu da nijednim

glasom ne okusim osjetilnost.

stišćem usne, silim obrve bliže i niže;

sakupljam ih da zavijuci dolje u kutu odaju nešto drugo,

a ne koliko je u meni vlage; da je i gdje je na jagodici

progorio bijeli fosfor, gdje je nježnost proširila prijelom

čela;

rupu u natečenu obrazu. kroz nju huče u prolazu,

oni s one strane prozora,

isto kako sva praznina ispod tvrdog nepca

nepomično huči.

i opet, vrat mi je uporno tvrd; još sam

snažan i nazočan. vratih se, privremeno.

i premda sveden na taj vrat,

s cijepljenim komadima lipove kore umjesto kose,

još se mogu održati. parket čini da istrajavam dok se moj

dodir mijenja.

ako bez tebe tvarnog, ako i bez te kakvoće tebe,

čak i raskrhan, vratih se sklon,

sklon u odnosu na dan, i toj nježnosti.

  
    tijelo je provizorni prostor primirja.

poznajem taj krajolik, bez dvojbe, i krajolik vremenitosti

privremeno otegnut u dužinu i visinu.

i spuštam se, silazim, kao da silazim u noć,

kao što sam u djetinjstvu silazio u hladne podrume,

uvijek oklijevajući.

bez dvojbe, silazim odlučno, silazim u primjeren čas.

po što? po nešto kao pekmez? nešto slatko?

nježnost kao iz djetinjstva, sada preobličenu.

moji me podrumi čekaju. memla,

ta slatka prisutnost, liže mi ramena, ključne kosti,

prsnu kost, vrat. hvata se u sve, spušta u stegna, budi gorko

sjećanje tijela: nježnosti, naprosto, nema.

moglo bi biti svjetla, hladnog zujanja žarulja,

bijelih zidova umrljanih tko zna kojim potezima

kao da je netko pokušao predočiti zimski krajolik

ili zoru. ovdje mi je i moj dah

čudan, miriši na močvare, jezovit je.

strepim.

poznajem taj krajolik tijela, bez dvojbe —

primirje kao prekid okrutnosti, znak:

tijelo voljenog divno je jer je odraz mojeg divljenja;

moje tijelo divno je jer je odraz divljenja voljenog.

stoga silazim opet, željno, voljeti. bujati.

opet pjevati.

  
    četvrti dan na naredbu „ustani!“ budim se,

grub, ustajem, uspinjem, grub sav od grubih poteza

tih vještih prstiju, u konačnici nedovršen, još

zdravog tijela unatoč ranama, tim mjestima

gdje se raspuklo zbog sakupljene vlage,

gdje se sada mišići nesvjesno stišću.

rane su uvijek na najmekšim dijelovima tijela —

ispod ključne kosti u kutu prsa, na tom trbuhu,

treća dovoljno široka za dva prsta iznad kuka,

pa na slabinama. znam da sam zdrav jer sam mlad,

a i to jer sam gol — platna koja su me omotavala

dio su iste truleži koja me oporavlja, već stopljena

u podatnost. možda po prvi put više sam od ključne kosti.

izliven u odlučnosti, utjelovljujući tu kvalitetu,

zakoračim — ustanovljujem tlo punim stopalom,

istom brzinom kojom ustanovim težište,

ravnotežu privremeno stečenu. primjerice, ravnotežu dana

u kojem ću biti. koliko god pjevam privremenost,

ako ne sve, a onda bar temeljno moram ponovno

ustanoviti. primjerice, da imam još jednu nogu, zaostalu

u koraku. dlanom opipavajući zrak,

tvrdim da postoji — lakši zrak, gotovo zaboravljen,

taj zrak gdje će se dogoditi proboj,

gdje će, uvjeren sam u to kao i u zrak i u tlo, neka nježnost

razvaliti zvučni zid, otvoriti plohu.

prstima te ruke gnječim,

ponovno stvaram poroznost bujadi,

odnosno tijela voljenog, tvrdim da postoji. tijelo voljenog

dokazuje da stižem i ponovno uznadno kušam taj okus,

u ustima ga mrmljam

kao opetovano nešto značajno a proizvoljno.

poput zore. stoga odlučno pjevajući, vrat mi je tvrd i strog:

batrgajući se u ovom pothvatu,

ustajem niti pobjednik niti poražen, već tragičan.

  
    mogao sam i biti drugačije;

onaj koji se usudio učiniti nešto užasno

i sada mora zauzvrat užasno patiti, pa stoga

režeće neprivlačno lice užasa, guturalni izraz u grlu,

vrteći u svojim ustima, kao životinjsku

posljednju očajničku prijetnju

prije još jednog udarca isti glagol: „voljeti“.

  
    moglo se dogoditi da kada se probudim,

tijelo ne bude išarano ležajem,

moglo se dogoditi da drugačije izrečem tu nježnost.

  
    a mogao bih biti i miran,

staložen, u bogatim slojevima bojanog voska,

preobličen, i istog takvog suhog mirisa,

nepopustljivog pogleda većih svetačkih očiju,

naizgled bolnih i patećih, očiju što znaju navesti svijet

da se povinuje riječima, da sluša. izveden

prema stiliziranim obrisima, mogao sam biti

grubom linijom iscrtan na dasku, na blijedu žbuku,

prema standardnoj šabloni, a onda popunjen detaljima.

primjerice, rudlavom bradom i kosom, koje me čine

posebnim.

učiniti da, mada izvanredno očuvan, to nisam ja,

da sam ovdje tek uzgred i donekle,

ne izričući sebe.

  
    treba primijeniti jednu značajnu opetovanu

pojavnost: tko god da je sišao u podzemlje je kažnjen.

parket, kao kamera, bez pokreta me uzdržava

i drži u otegnutoj neprekidnoj zori — čini me

sklonim biti u stanju neznanja, tromosti, bez inicijative,

neodlučnim, da dugo čekam — pa to i prihvatim,

ne smeta mi čekati — a istovremeno sklonim

buđenju; spavam bez da spavam; budan sam

bez napete pozornosti moje pažnje, bez nečeg novog.

parket me drži sklonog, u odnosu na sve, biti pohotan,

podatan pohotnom infantilizmu

dremljivosti. čini me oneživjelim. čini me dijagonalom.

i baš zbog te dremljivosti, buncam,

onako kako će trogodišnjak govoriti bez svijesti

riječi pjesmuljka koji je naučio negdje,

preobražavati ih; bez vijesti, pridajem im smisao

time što sam ih izrekao usred odsutnosti voljenog tijela –

nastavljam misao koju sam čuo prije nego što

je parket postao pojavnost, odnosno prije nego

što je drvo ispod laka postalo pojavnost.

jasno, nije ni bitno odakle sam čuo misao –

riječi se već ljušte vođene već nekim smislom

s nabranog čela, s onog dubokog zareza između obrva.

mislite li da je Piritoj duboko žalio svoju odluku

da sjedne

kada je osuđen sjediti u podrumu na parketu

na koji je sjeo da bi se odmorio jer je

smatrao da se

može narugati užasnim silama i prisvojiti?

stoga sjedim, manipulirajući tim pričama,

govoreći bez smisla u dremljivom umoru,

dovodeći ih pred vas ne bih li objasnio:

spava mi se; boli me ovdje između obrva,

boli me dijagonala vrata, obrazi koji kao da se ljušte

od oparenosti; pa ipak, razumijete li, ne mogu spavati.

  
    soba se isprazni uoči praska.

poslušno slušam prijeki sud; a ja

umješteno sagledavam: na to kako usmjeravam pažnju,

kako oči gledaju drugdje, drugokad.

isprva bez dvojbi, potom sumnjam.

vlastito je lice na kraju nalik korijenu posječene

lipe, goleme od godina, odljev one čudne okolnosti

nepokrivenog traga granatom razderanog betonskog

kolnika.

odlučio sam se ne micati.

  
    noć je pa sam izvučen na krevet kao na obalu, spori po spori

metar, potez po potez, kao i uvijek,

mogu biti samo objekt da bih bio prisutan,

kako bih mogao uopće ostati na površini.

niz leđa mi se lije gorki sirup. u zatišju, gredu po gredu –

ponovno mi sazdaju prsni koš. pod zakrpan trup, pod još

uvijek navošteno platno umeću mi rebro po rebro

od izdjeljane borovine, pa istom konstrukcijom

pokrivaju tjeme. prepoznaješ građu dok

smola kapa po zaliscima, po načinu kako

spoj greda čuva sljepoočnicu, kako rub palube izbija nad

očima u vidu obrva. ni jedno tijelo u prostoru

nije ustaljeno ni učvršćeno, odgovorim,

pa tako preduhitrim pitanje jesam li to ja.

jesam li isti?

  
    te teške vertikale, te koje su istrajale

tako i toliko, prvo su me propuštale u

značajan povijesni trenutak, dopuštale

da budem sudionik koji će se prisjećati.

osjetim njihov nagib saginjući se,

podsjetim se da su postale takve, u društvenom činu

mnogobrojnih dodirujućih ruku, onih

koje i sada tvore neku drugu nježnost:

hrđaju već u vremenu naznačenom za mladost,

dok održavaju nemoguć svod.

sve gušći u neotkupljivoj gustoći, moram se povlačiti uz

vertikale, goleme stubove, koji su sve sjajniji, gube odlike

koje su posjedovali, i uglačani, postaju nezreli poput

čelika, s nezrelim plodovima –

postaju klin.

u proizvoljno određenom trenutku posustajem

od toga da tražim ispravnu jedinicu mjere, raspoznajem

utvare,

kukavičluk u tom i takvom činu.

pamteći poduku, odreknem se zraka, udarcem

ispražnjenih pluća pjevajući, pamteći vrat.

  
    ponekad se treba bojati mekog mesa pod

blijedom kožom od gipsa i kreča, onog na što se tijelo svede

kada rukama proberu bogobojaznost koju žele za sebe

i sve što preostane od mene je krhko:

ruke koje sakrivaju preostalo od tjelesnosti,

iznad vlažnih bedara, iznad tamnih dlaka

posve zaokupljene tim činom prikrivanja

dok ne znam ni gdje sam ni kako sam došao.

jedino što mogu jest položiti ruke negdje pod

ruku i na ukrućena leđa, osjetiti nadlaktice,

klonuće glave na glavu. toliko toga oslonjenog

na ovo rame, a vidim samo koljena, stopala,

petu iznad tla. oblikujem te obrve još iznenađene, skoro

da i ne marim od toliko krhkosti

upirane o svod pazuha.

  
    pokušam li, namjerno ili nenamjerno, učiniti

od usana ikakav drugi izraz, hraniti ili govoriti –

učinim sebe cijelog u jedan urez, posjekotinu

u jednom dovoljno hitrom grču.

drugim riječima, ukrutim kralježnicu u strog zarez, a

održavajući taj oblik, odvajajući mogućnost da preduhitrim

nekim slučajem

iscrpljujuću bol od stvarnosti: bol teče niz meku krivulju

između slabina

prije nego se ukrute, a jednako kruto postanem blijed

od pasa do koljena, pa potom još niže. u iscrpnoj šutnji tog

napora,

odozdo, dok prikujem tjeme uz tlo a trbuh uz zrak,

ovako razrogačen i bez treptaja,

jasnijeg sam pogleda. potpuno sam ovisan

o svjetlosti. potpuno sam obuzet.

grč je sveprisutan,

i otkloniš li grč, otklonit ćeš i mene; sve će se urušiti, čitav

ovaj stisak od peta do ramena, napetost straga, zarez u koji

se pretvaram,

osušit će se pjena u očima i ušima u nešto trajno.

ako i nisam uporna napetost tetiva, neugodna

i nemoguća sila, ako ništa drugo, na kraju ovog

nedefiniranog pokušaja ona sam najgora sklonost:

podjednako aktivan i pasivan, odvažan i bezvrijedan,

posvećen dokazati neku odanost.

  
    svježe izvučen iz sna, toliko zaboravljam:

zrak, još vreo od okova sna, slojeva prekrivača, obilna disanja

i premještanja s boka na bok.

posve u tromosti, u nemuštoj sobi

u neizvjesnosti što će biti, njemilu pred dohodećim

događajima dana:

neodlučan sam.

odmah zaboravljam, pretpostavljam tek pozornim

naporima,

odmah zaustivši, što je moglo biti, pa vraćam

smisao i radnju i scenu.

sputan kao nepokretni neprijatelj,

tjeskobnog lica, prepuštam se potpuno.

  
    da mi kosti nisu izgubile jedrinu, da mi

iz živaca nije uklonjena vlaga,

sve bih pozorno osjetio: svaki ponor

nad kojim sam raspet. ovako

kažem lijepe stvari ali ih sam ne

razumijevajući, sve što znam specifično je znanje

onog što radim.

  
    radi pozornog iskustva neponovljivog, reskim su rezom

udovi odsječeni neposredno ispod ramena,

ispod koljena te taman iznad čela. lamatam misleći da znam

da je to ta ljubavna priča. duboko su mi

urezana usta. hvatam nekakav dah. možda ću

zaustiti slog. nos je orlovski pooštren. obrve svedene

u rašestaren, prijeki let.

smanjujem se do

iscrpljenosti. oči su još neoblikovane.

nevažno je što vidim jer, i da kažemo što, nitko neće

oblikovati plohe otvorene pred tijelom, dan,

krajolik što se tvori preda mnom, sada samo viđen

iz nedostižne perspektive, sada se rasipavajući u perje.

proguran sam. posve sam obuzet.

jer su rebra još tvrda. ramena još široka i snažna. mišići

nabrekli od pokušaja, vretenasto izvučeni.

posve sam obuhvaćen.

vještom igrom zavođenja, utegnut sam

apretiranim platnima od ramena do koljena: od do ondje

gdje je

mjera potrebe, gdje je oblikovanje stalo, gdje su dlanovi

otegnuto uveli strah, a gdje je nedovršeno tijelo najdraže.

i, mada sad sumnjamo u svijet iz kojeg smo krenuli,

pretpostavka je sve vrijeme bila pad.

  
    nebo zauzeto odmjerenošću,

još je i dalje očajnički preokupirano, nepovredivo uvjereno,

ustrajno, rastegnuto u namjeri da se suzdrži. zapravo

strepi, prijeti, susteže, pa se sruči tek

dovoljno da kao zrak ostane još van stvarnosti.

jer nije često golo, netko tereti

zrak mojim tijelom, povlači ga u svakodnevno, u zeleno,

nepogrešivo tali u žitku, postojanu masu,

pa,

usijano,

sve podsjeća na usijavanje električnih žarulja.

  
    brišući pjenu znoja, ili pijući pjenu u kutu usana, pokretima

zapjenjeno na trbuhu, njegujući

tu krhku i etnografsku građu tijela — nelako odgovaram

na tvoju odanost.

naginjem se da bolje počujem riječi,

kazivanje nježnosti, glasove nastale duboko u grlu

u odanosti.

do pola smo odjeveni. potkošulja koja

prianja samo uz ramena i leđa u ovom položaju, gaće

koje prekriva: sve zabilježim za slavu. rukama,

doimaju se osamostaljene od mene, pratim linije

tvog tijela. već manje podliježemo sitnicama.

naime, svega dijelom razumijem opseg

toga što sam preuzeo učiniti, mada vrlo samosvjestan.

možda baš zato što smo u ovoj sobi, jer se vidamo

i opasujemo povojima od bedara do rebara, sve jer

biramo naznačiti neki nehajni trenutak kao zoru,

odnosno, ovdje svjesno biramo, svjesno biramo

slavni trenutak

nježnosti koji nitko neće znati. jer svjesno biramo ovu

nježnost kada naša tijela

odražavaju posebnost naših žudnji.

  
    povoji, to dugo i usko platno kojim mi

omotavaš ruku, bijeli su, blijedi, poput zore,

pretpostavljene u zraku. a ti, sustežeš mi njima

nadlakticu, od lakta do ramena lijeve ruke, omotavaš bolno

mjesto dugog zareza u dan. ispod, u izvorištu potrebe za

povoje,

miriše metalno, a mirišu i trave prisutne u potrebi,

iz nekog sada potrebnog razloga ljekovite, možda i suhe,

jer je biljno ulje ishlapjelo, jer je nježnost mirisna i nije

tečna.

pridržim ti svoju ruku, pridržim ravnotežu

održavanu nogama uprtim u dva kuta nekog trokuta, no

odvraćam pogled u stranu, tražeći treći, prije no što zrak

omekša

pa izgubim oslonac za leđa.

  
    dakle, kako se to dogodi: naizgledno

razrješenje koje zapravo ne razrješava ništa

mada razrješava sve: u Euripidovom Orestu

frigijski rob u smrtnom strahu staje izvijestiti nas,

pjevajući; on je jedini pjevajući glasnik

u starogrčkoj tragediji;

baš zato što Euripid tako želi.

  
    
      Christophe Charbonnel
    

     

    opredmećen prenaglašenim detaljima

mogao sam bivati zamućen u

već neko doba dana, bez zadane namjere. i to razlomljenih

proporcija, iščašen u iščašenom. i svejedno mlad,

težak od zlata, težak od nestvarna svjetla.

svijet bi još bio svet, ja možda gorkih očiju.

mogao sam biti nenačinjen ljudskim rukama,

iskazan u iracionalnom prostoru — kiselim bojama,

u nekoj kuli od zraka, iskazan

fosfornim bojama, ujedenog tijela i žestoko progoren,

jetkan u svakom pokušaju, sve dokle je zraka, a zraka bi

bilo mnogo,

žarkog i krepkog u toj mučnoj

i mračnoj ikonografiji, u nemogućoj anatomiji

otvorenosti svijeta u jednom otegnutom trenu.

mogao sam i voljno jetkati,

iščašiti dan u zori, opsjednuti se

detaljima oblikovanja svijeta i svjetla, rukama a ne riječima

načiniti barem

svoj portret, od ključne kosti nagore

  
    žile na vanjskom rubu jagodice iskočile su

od nemoći utegnuta lica. obrazi su upali od premora.

to je do ustrajnog gubitka daha, kažem, jer

i dalje govorim, kazujem omamljen svojim slatkastim

mirisom, stišćem čeljust čitajući ovaj tren na glas.

to je do toga što trunem, prisutan.

riječi se jedvice provuku kroz spojene usne,

kroz lice oholosti, kao kroz broncu

sa svim bremenom za to potrebnog vremena,

utegom koji im izvija vrat, dok je moj postojan.

tako ih učim glasnoći i postojanosti.

žitko mi se sliju niz bradu, sliju na pozlaćenu dijagonalu,

preko prsne kosti koja mi dnevno potiskuje dah,

rasijeca me u oblik savršeniji od kruga,

čini nemoguće održivim. i takav, i takvog daha,

raskrhan unatoč brižljivosti, trunem, dubokih sjena

ispod obrva i kose povučene unatrag u koru, a

k tome, dan me troši i troši mi tjeme.

to je do toga što ne posustajem od te nježnosti,

od ustrajnog gubitka daha,

od slatkasta mirisa što me drži blizu, skorim,

izlijeva me kao lik straha.

  
    uoči kraja, čežnjom oduzimam ulicama iskustvo

svog dodira. grad je surov, sve uporniji da prisvoji sve naše

pa čak i dodir. i ja sam uporan.

dok bridi, nagriza,

spremam ruke u džepove, izmičem im ruku

pokazujući smjer. ulice pamte tu odsutnost, zamjeraju.

neka. moram se vratiti u svoju mladost.

  
    rukama se premazujemo uljem za zeleni sjaj,

sada odjednom tečnijih pokreta ulazaka i izlazaka;

premazujemo za zeleni sjaj suzdržanosti naše šutnje,

nijemosti glagola pred surovošću tijela,

onom što nas pojednostavljuje u izdržljivost,

gipkost.

  
    u tjesnacu ozračja, masivna

konstrukcija rastvara propuh, nježnost,

udivljenje, tim redom, strogom geometrijom gubitka —

u šutnju. prestajem pjevati, ne iz poštovanja, već iz

neimanja,

iz nemogućnosti;

nisam mlad ni lijep, malaksam nezdravo, bezvoljno kopnim,

usučem se u praznom trošenju, ovješenih obraza.

iscrpljen sam obiljem, nadvladan prostranošću,

širokim opsegom i utegom.

mučno mi je žudjeti. naime,

svaki slog postaje pozoran objekt gađenja.

stoga dvojim pjevati, sumnjajući u dosadašnje

izvjesnosti, jer je u izvjesnost i moguće sumnjati.

stoga odbijam pjevati.

umjesto lukovice, mi smo bolni, tanjim se sa svakom kapi

iz uda, sve neumoljivijom ustrajnošću,

sve radi toga da tjeram mladice, tjeram mladost, miris.

no prirode ovdje već odavno nema.

  
    to je lišavanje i pridonošenje: unatoč

toploj dostupnosti, trajno sam odsutan. čekam,

odjednom objekt vlastitih riječi.

gotovo opipljiv u tome. nastojim odriješiti

žudnju svojim tijelom, no

unatoč nastojanjima, pristupam mu

i dalje uvijek žudećim pogledom,

pogledom kojim raspoznajem i preobličavam,

čak i ovu usiljenu razmjenu.

na isti način, uostalom, poigravam između

dobro izgrađene i ostvarene suštine

i banalnog trenutka te promjene tvari. unatoč

gotovo pripovjednom, krutom tonu moje

prikovanosti u prostor, u krevet,

stežem ga i opuštam neredovitim disanjem,

širim i stanjujem neuravnoteženim otkucajima.

i dalje govorim. opušteno tijelo klone, sahne, tako i

žile koje prošivaju pobjedonosno izranjajuća prsa;

glava se predaje, predaje se i trbuh.

moram opaziti: ustrajem u dojmu ranjivosti –

potpuno u kontroli i bez ikakva srama

širim se voluminozno, konveksno i konkavno.

rasipam se i ponovno se sastavljam. gubim se i pronalazim.

  
    da bih bio dostojan značajnog čina,

morao sam obrazovati svoje prste, naučiti

ih razabiranju, pa prebiranju. naučiti ih gipkosti,

kako da podnesu pa održe novu ravnotežu vrškom jagodice,

da budu laki i rasterećeni, da se ne umore i ne posustanu

kada na sebe prime mene kao objekt,

kada okuse tu poroznost. kada iskušaju drvo, kost.

morao sam iscrpljujuće pretpostavljati zvuk.

naime, bitna je praznina među tijelima,

promjenjivi vektori postojanja. stoga u pojedine svoje

utore uvodim privremeno voštane čepiće: uvodim tijelo

koje reže postojanje, stvara tišinu.

i zbog toga ogromno patim, postajem zlovoljan.

    no onda, mada nisam morao, tim prstima

djetinjom lakoćom a nevještim

udarcem razrežem si meso ispod tvrde kosi,

dvaput rascijepim nepce. radi još jedne

praznine? još jedne rane? kako bi moje tijelo postalo tijelo

za glasnost, za mnoštvo. jer je tijelo to koje

opetovano zaboravlja, a ne ja, postaje prolaznost

kao i riječi čije značenje zaboravljam.

    ojađen, te, da, zlovoljan, ali s nadom u nešto značajno

mogao sam iscrpljujuće pretpostavljati zvuk,

obraze bolne od naprezanja dalje naprezati,

u vježbi, napuhivati.

podučiti se meketanju, podučiti se zavijanju,

podučiti se huku.

    sve to da obuzdam strepnju

iscrpnom vježbom. morao sam naučiti

zaprimiti, propustiti, udisati zrak i

naprezati lice teretom pjesme.

ovdje neće biti čuda.

samo pozoran rad.

  
    dok još oblikujem lice, dok je još u previranju

kao klupko zmija, raspoznajem da se mrštim.

pa se namrštim. iste su mi obrve,

tako prepoznajem svoju sličnost.

izvučen sam iz istih tamnih i zamućenih voda,

izvučen u sada, u uglačan ali od hrđe

oštećen željezni štit nezrelog dana. sa stanovitim strahom

u očima, sa stanovitim samoprezirom, ne znam

sam sebi se obratiti bez svečanosti i bez pristojnosti.

pa posve pristojno pitam: što je to što me je

dovelo do ovog trena, kada opetovano ne okončavam

pisanje, ovu raspravu, pa je začinjem. zašto sam

uvijek izveden iznova u željezu, u nepromjenjivim

koncentričnim uzorcima, u nepromjenjivoj tečnosti?

ispod uskog nosa, vidim, uskoro će početi probijati očnjaci;

o donju usnu već u grču sapliću se smireni šiljci savijene,

zločinačke kljove. pobješnjelo u neljudskoj gubici

preokrećem tu riječ kao kost, preživam tu misao,

čuvajući je u ustima. vrlo rado preuzimam taj dojam.

rado osjećam te očnjake i kljove.

a onda iskoračim iz tog željeznog dana u svakodnevno

duge ulice. od strašne traume, zbog užasa

susreta licem u lice oči mi postaju ogromne,

grozomorno izbeljim jezik, zapriječim pristup

nikad dovršenoj raspravi.

  
    doima se da miruje, no kriči na mahove,

jeka jasnijih titravih zareza mreška najrjeđe slojeve,

plavkasto zelenkasti mulj, vlažnu žbuku, pa i

ocrtane odvažne konture kompozicije.

to nas čini neodlučnima pred nadolazeće,

neodlučnima da to zaustavimo.

svi ti njeni acetonski krici podsjećaju

da uvedemo prve potrebne kolce,

trstiku iz kanala u grubu žbuku, a

povrh toga, prve grane s preživjelim listovima.

dodajem dubinu, predodređen način redova

stabala, rasporeda mišića, pramenova, potom ligamente

zglobova i usmjerenje zdjelice,

kut pada vapna na tijelo a potom vode na vapno.

čisti rez naznačuje dno staložene magle

od onog što je bila šuma; govor od pjesme. preuzimam

sav taj teret, pokunjim glavu, uoči dana.

  
    prvi put ugledavši park rukama grebem travu.

vlatima među prstima, porozno pamtim osjet grada

u lipnju i djetinjstvo. pamtim ga kao mladost taman

sazrelu i krepku, ima neku snagu. pamtim

ga kao zelene mrlje pod noktima. pa

zato u svakoj mogućoj prilici

snažno čupam listove živica, list po list,

drobim ih među prstima po glavnoj žili,

pa preklapam onoliko puta koliko se da. sve se

nadajući da to nitko neće vidjeti.

s tim među prstima, kao da je nešto značajno,

trudim se sačuvati što dostignem.

park se sa svime

taloži na meni poput zelene prašine,

postaje mi trajno ponašanje.

  
    neka je strašna rana na ovom tijelu. nešto grize slabine,

neka neman unakažene i izvitoperene gubice.

najdraže mi je zagristi si trbuh, izjesti sav prostor ovog tijela

između prsnog koša i obrisa bedara, izjesti te

sve do ramena. slina me jetka.

to me čini neprekidno bolesnim. poguruje mi

ukočen taj tvrdi vrat u uznemirenu krivulju

pokornosti. sve s nekom zadanom namjerom,

nešto mi uporno lomi prut na prsnoj kosti, bocka

bedra i čelo da se bojim vlastite sjene.

čini me neprekidno iscrpljenim, sve dok me

ne izvuku i odluče proglasiti

krivim za vlastitu nemoć, pa ustale

oštar klin pod klisuru zatiljka, duboko ga zariju

da, između ostalog, više ne okrećem glavu, ne vidim kako mi

neka neman izgriza trbuh.

  
    uvijek iznova silazim povratiti

svoje tijelo; i to je već svjesna odluka, tako se narugati

ovim nježnim kukavičlukom, mada

pozorno znajući da se onaj veliki užas — nikad ne moći

uzeti natrag

ono što je netko uzeo, doći na mjesto, doći k sebi —

već dogodio. naime, ako su tijelo razumjeti

i tijelo voljeti sljedovi koji djeluju u jednom

i suprotnom smjeru, u tragičkim uvjetima ovog već

ostvarenog stanja užasa, otvara se zloslutno pitanje: znam li

uopće što prešutjeti nježnost nepovratno

oduzima?

  
    krivulja kao osnovni potez, posljednja je naznaka dana:

sa željom da bude neiskrivljena, s obje se

strane više-manje zrcali, naznačujući svu neprirodnost,

ne-naravnost tijela. uvijek nagore, gore, dok uporno izričem,

dok uporno dodirujem usne živim žeravicama,

dok progaram prepravljajući govoreći pjevajući sve što

jest i jest i jest. te žeravice su boje truljenja naranče;

miris toliko sladak, toliko mošusan da bi mi moglo pozliti.

ruka, maločas opuštena, gotovo nesvjesno

premjerava dijelove tijela, barem one koje može

obuhvatiti: pod dlanom oštar kuk, udolina boka

do koštunjavog lakta, do nadlaktice, do ramena.

udovi se sakupljaju, čeznutljivo, prema tijelu,

ruka mijenja smjer pokreta, klizi

odozgo naniže kako ne bih bio ulovljen u jednom trenu,

da ponovno premjeri prostor, nogu i koljeno

koji se odlučnije zarivaju između bedara.

u neki rani čas započeo sam s oblikovanjem gline,

pa sedrenim odljevima pa izlijevanjem trenutka;

posao je najteži kada se glina zavuče pod nokte.

